Folketing
1998-10-20

Da det var et kreditkøb, havde hun udleveret sit CPR-nummer. Det var på fakturaen, som chaufføren kørte rundt med. Det fandt hun ikke særlig sjovt. Udvalget, der har udarbejdet grundlaget for lovforslaget, er da også inde på de overvejelser, man må gøre sig, når der er planer om at udvide brugen af CPR-numre. Sagen er den, at befolkningens tryghed ved brugen af CPR-numre er utrolig vigtig for samfundets måde at fungere på. Mistro skal vi på alle måder forebygge. Det er SF's opfattelse, at man går for vidt i formuleringen af § 11, stk. 2, nr. 3, og vi overvejer derfor at stille ændringsforslag om, at denne bestemmelse udgår. Også i spørgsmål om markedsføring har vi frit spil i Danmark. Udvalget har valgt at give underretningspligt ved førstegangsbrug i markedsøjemed, men direktivet lægger op til, at man også kan give indsigelsesret. Spørgsmålet er, om det ikke er den bedste måde. Vi overvejer i hvert fald at stille ændringsforslag herom. Det kan ikke være rigtigt, at ens adresse blot skal kunne udnyttes i markedsføringsøjemed, uden at man kan sige nej.